LidanRubinov/Halacha-QA huggingface dataset:
שאלה: קעקוע לחוזר בתשובה: בעוונותיי הרבים לפני שנים עשיתי קעקוע של נחש ביד שמאל בדיוק איפה שמניחים תפילין של יד. אני חוזר בתשובה וכל בוקר כשאני מניח תפילין אני רואה את הקעקוע. מה לעשות?
תשובה: ב"ה קראתי את מכתבך, ואני מאוד מבין אותך. פעמים רבות אדם עושה דברים בהיותו בגיל צעיר ולא תמיד מנסוגל לחשוב על התוצאות ועל המשמעויות של הדברים, ולאחר מיכן הוא סובל מכך. אחד מהדברים המצויים לצערי זה צעירים שעושים כתובת קעקע. בגיל צעיר מתלהבים, אך לא שוקלים את העתיד, ולאחר זמן מצטערים, ואז כבר העניין לא פשוט! אמנם יש דרך להוריד כתובת קעקע, אך לא תמיד זה מצליח, וזה לא פשוט, גם לפי ההלכה יש על כך דיון בין הרבנים אם מותר להוריד כתובת קעקע, הואיל וההורדה היא בעצם תהליך של כתיבה על גבי כתובת הקעקע הקיימת. בכל אופן בין אם מורידים ובין אם לא, חשוב להסתכל על הדברים בעין אחרת מעט, ובכך הדברים מקבלים צבע אחר ויחס אחר שלנו. יקירי, זכית לעבור שינוי נפלא בחיים שלך. זכית להתקדם, זכית להשתנות, זכית לגלות עולם חדש, עולם של קדושה ולהתמיד בו וזה ממש עצום! והינני לברך אותך שתזכה תמיד להיות בתשובה, תמיד לגלות עוד ועוד את האוצרות הנפלאים של התורה, עוד ועוד לזכות ולהתקדם, לחדש עוד ערוצים בקשר בינך לבין אבינו שבשמים. אכן יש דברים בעבר שמכאיבים, יש דברים בעבר שמראים לנו כמה אנו היינו רחוקים, אך יחד עם זאת גם מגלים כמה התקדמנו. כן, פעם היית במקום של אותן הכתובות, וכעת אתה במקום אחר! העולם שלך אחר, המחשבות שלך אחרות, אתה אחר! וזו זכות נפלאה. אחר שכבר הכתובת נמצאת עליך, אין לך איסור נוסף, שכן האיסור נעשה בעצם הכתיבה, וכעת אין לך איסורים נוספים בהיות הכתובת עליך, לכן אל תיבהל, עשית משהו לא טוב, והוא מזכיר לך, אך אתה תוכל להפוך את הזכרון הזה לכח מניע קדימה, וגם לנקודת שמחה של שינוי שעשית. כדאי שתתחזק מיכך, אל תתבייש, הציור הזה הוא אות לכמה התקדמת! ידידי, אשמח לעזור עוד בכל מה שאוכל, ותרגיש חופשי לכתוב אלי כל מה שתרצה. הרב יצחק גרינבלט.
שאלה: הנחת התפילין אחרי בית ספר: האם אפשר להניח את התפילין אחרי בית הספר? והאם יש שעות מסוימות שבהם אפשר להניח את התפילין? מהם?
תשובה: ב"ה לך. שמחתי מאוד לקבל את מכתבך, ואשתדל לעזור בכל מה שאוכל. זכות גדולה היא להניח תפילין, ברכה גדולה יש בה, והמון דברים טובים שמזכים את מי שמתמיד להניח אותם. התפילין הן אות של קשר ביננו לבין אבינו שבשמים, הן מרוממות אותנו ומלמדות אותנו איך המעשים שלנו, ואיך המחשבות שלנו יהיו קשורות לה', שיהיו קדושות יותר וטובות יותר. הדבר הטוב ביותר הוא להניח את התפילין בבוקר, בזמן שמתפללים את תפילת שחרית, שאז באמת האדם מתרגל ומחדיר לתוכו את השייכות לה', ואת הדרך לכל היום שהוא מתיל אותו. אבל לפי התורה אם אי אפשר להניח תפילין בזמן זה, אפשר להניח אותם במשך כל היום, עד הלילה, עד זמן שנקרא שקיעת החמה (זמן זה מפורסם בלוחות השנה השונים, וכן תוכל למוצאו באתר ישיבה בלוח השנה). אחר זמן זה כבר לא מניחים תפילין. לכן אם אתה יכול, ודאי עדיף להניח תפילין כבר בבקר, אך איך אי אפשר, תניח אותם כשאתה חוזר מבין הספר. שתהיה לך הצלחה רב, ותרגיש חופשי לשאול ולבקש, ואשמח לעזור לך בכל מה שאוכל. הרב יצחק גרינבלט.
שאלה: עליה לקבר בחודש ניסן: האם מותר לעלות לקבר אבי בחודש ניסן?
תשובה: עליה לקבר בחודש ניסן ליארצייט - לאשכנזים מותר ואומרים את המזמורים בלבד ולא 'אל מלא רחמים' (גשר החיים כט,ה). לספרדים אסור ומקדימים לערב ראש חודש. גם לאוסרים, מותר בשנה הראשונה בשבעה, שלושים או יום השנה החלים בניסן (צרור החיים רנד).
שאלה: אפיית חלות מבצק שנשאר מבצק של עוגת שמרים: לכבוד פורים עשיתי הפרשת חלה על בצק לעוגת שמרים, נשאר לי בצק (שהקפאתי) ואני מעוניינת לאפות ממנו חלות לשבת. האם זה מותר?
תשובה: בהחלט.
שאלה: הצעת נישואים בעומר: רציתי לדעת האם מותר להציע נישואים בעומר?
תשובה: מותר ואף מצווה. מותר גם לעשות מפגש משפחות ולהכריז על כך וסעודת אירוסין. ויפה שעה אחת קודם.
שאלה: קמחא דפיסחא למי נותנים?: לרב בקהילתנו אוספים קמחא דפיסחא ומתקיים דיון למי לתת, לנזקקים בעיר או לנזקקים או אברכים מחוץ לעיר?
תשובה: יישר כוחכם על איסוף הכספים. אמרו חכמים עניי עירך קודמים לעניי עיר אחרת. אם עניי עירכם יהיו מסודרים בחג, את העודף ניתן להעביר לעניים מחוץ לעיר. אם לא תדאגו לעניי עירכם מי ייתן להם?
שאלה: תפילה בנץ-המשך: בתשובת הרב כתבתבם שיש שני ערכים: תפילת ותיקין מול ברוב עם: "לא ידוע לי על הידור להתפלל כותיקין בשבת דווקא. אדרבה גם במקדש אחרו את התמיד של שחר בשבת. הרבה תלוי בגודל הישוב, אם הפרישה מורגשת מאוד היא חמורה יותר מאשר כשאינה מורגשת כל כך." בישוב שלנו יש יותר מ 200 מתפללים כל שבת בבית הכנסת ויש כ- 15 מתפללים בנץ (פחות מ 10 ). האם כדאי לקיים את המנין (של הנץ) או לבטל אותו? הוא כבר קיים כחודש ימים. השאלה נשאלה בהמשך לשאלה "תפילת נ"ץ בשבת"
תשובה: אם הם אינם מקפידים להתפלל כותיקין כל יום זו פרישה מן הציבור ואינה ראויה
שאלה: הדלקת נרות שבת: האם יתכן מצב מסויים בו אישה הדליקה נרות שבת קדש ולא יצאה ידי חובה? מהם המצבים הללו?
תשובה: השאלה לא כ"כ ברורה. יש להדליק נרות לפי הכללים שנקבעו בהלכה, כלומר להדליק לפני כניסת השבת, הנרות ידלקו במקום שרואים אותם כמו סלון או מטבח. כשמתארחים אצל אחרים ויש כמה שמדליקות באותו מקום לבנות ספרד רק המדליקה הראשונה מברכת  כרלומר בעלת הבית  ולבנות אשכנז כולן יכולות לברך ומומלץ להדליק את הנרות בחדר שישנים בו וכד' שלא ליד הנרות של בעלת הבית ואז אפשר לברך לכתחילה לכל הדעות. אם יש שאלה מסויימת אפשר לשאול שוב. שבת
שאלה: כח התרת נדרים של ראש השנה: אם עשיתי התרת נדרים בפני מניין, כולל אמירת הנוסח. 1. האם זה מתיר לי גם נדרים שאני זוכרת? 2. האם זה מתיר דברים שהם ספק נדר? לכבוד הרב.
תשובה: 1. "הן אותם הידועים לנו הן אותם שנשכחו ממנו. והנה מצד הדין המתחרט והמבקש התרה צריך לפרוט הנדר". הנדרים שזוכרים יותר פשוט להתירם. 2. ספק נדר כדין ספק דאורייתא לחומרא, ובהתרת נדרים גם הם נכללים וטוב לכוון גם עליהם. הטוב ביותר שלא לנדור כלל!!! וגם אם עושים מעשים טובים שאינם מן הדין יאמר בלי נדר!
שאלה: בדיקת שעועית מש: איך יש לבדוק שעועית מש?
תשובה: וברכת ד' יש לקנות תוצרת טובה וטריה, לאחר מכן לבדוק את הגרגרים חזותית שאין הם נקובים וכד', לאחר מכן להשרות במים (לילה), לשפוך את המים ולראות יש נקבים וחורים בתוך השעועית (מש). בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: מסכת ברכות פרק שלישי: 1. מדוע אומרים במסכת ברכות פרק שלישי "פטור מקריאת שמע ומן התפילה ומן מתפילין ומכל המצוות האמורות בתורה"? מדוע לא הסתפקו לומר פטור מן התפילה ומכל המצוות האמורות בתורה? שהרי קריאת שמע ותפילין הן חלק מן המצוות האמורות בתורה? 2. באותו דף, בהמשך נאמר "נשים ועבדים וקטנים פטורים מקריאת שמע ומן התפילין וחייבים בתפילה ובמזוזה ובברכת המזון". מדוע תפילין וקריאת שמע שנחשבים מאוד חשובים בדרך כלל, נפטרו אך תפילה מזוזה וברכת המזון לא? במיוחד שתפילה אינה אפילו מצווה מן התורה.
תשובה: 1. השיטה מקובצת שם מבאר שלרבותא נקט במצוות אלו בנפרד, משום שהיה מקום לחשוב שייפטר דוקא ממצוות אחרות שכדי לעשותן צריך בד"כ להניח המת וללכת למקום אחר, אך מצוות אלו שניתן לעשותן בפני המת לא ייפטר. 2. משפט זה עיקר מקומו בהמשך במשנה בדף כ ע"א למטה, ועיין בגמרא שם (ע"ב) שמבארת את החילוקים.
שאלה: זמני השבת בחו"ל: האם בחו"ל כששבת נכנסת מאוחר לדוגמא ב 21:30 והרי אנחנו מכניסים אותה הרבה לפני בשעה 19:30, יציאת השבת היא עדיין 22:30 או שניתן להוציא אותה ב20:30? האם יש הקלות בנושא?
תשובה: זמן כניסת ויציאת השבת נקבע בהתאם לשקיעת החמה וצאת הכוכבים. וכן בכול עיר  מקום שאדם נמצא בעולם כניסת השבת ויציאתו בהתאם למקום שהוא נמצא.
שאלה: טיסה ביום טוב שני: מי שנוסע לחו"ל לפסח,וקנה כרטיס חזור וזה יוצא ביום טוב שני של גלויות,וביטול הכרטיס עולה הרבה כסף, האם מותר שגוי יקח אותו לשדה התעופה,וגם הטיסה היא על ידי גוי? השאלה נשאלה בהמשך לשאלה "נסיעה בשבת בחו"ל ע"י נוכרי"
תשובה: ניתן היה לתכנן מראש את הטיסה שלא תצא ביו"ט שני גם נסיעה ע"י גוי אסורה ביו"ט בגלל תחומין ואיסורים אחרים
שאלה: עדות אישה לחברתה: לאחרונה שמעתי שאישה יכולה לתת עדות לחברתה שהיא רווקה, האם זה נכון?
תשובה: ב"ה שלו-ם וברכה, בדרך כלל רשמי הנשואים דורשים לכתחילה עדים כדין כל עדות. במקרים שמספיק בירור דבר ולא עדות, אפשר לברר את הדבר ע"י פסולי עדות. בברכת מזל טוב, הרב חגי בר גיורא
שאלה: חינוך בבן נשוי: א. אם על פי דין יש לאב אחריות או חובת חינוך על בן נשוי (יותר מגיל שלשים), יותר מעל שאר איש מישראל? ב. אם יש להאב רשות וזכות לצוות לבן נשוי (בגיל שלשים) לקיים איזה מצוה לפי צד אחד במחלוקת פוסקי זמנינו, כשהבן נוקט כהדעה השנית, ולפי דעת הבן המבוגר דעת אביו תלוי אך בדייני קהילתו שאין להבן שייכות עמהם, ואדרבה הם מחולקים על דייני ופוסקי הקהלה שהוא שייך להם?
תשובה: : באופן כללי אין לאב חובת חינוך על בנו. מאידך חז,ל אומרים שכל היכול למחות באנשי בית ולא מוחה זה חמור יותר. אם כן הדבר תלוי באופן מציאותי האם מערכת הקשרים בין האב לבן היא כזאת שהבן שומע לדברי אביו יותר מאשר לדברי אחרים ודאי שאב מחיוב למחות בבנו יותר מאשר לאחרים. אולם ודאי שאם הבן הולך בדרכו הרוחנית ועושה דברים ראויים ומדובר על מחלוקת לשם שמים אין אחד מחוייב לשנות מן האמת עבור השני. יש לפעמים מצוות כיבוד אב ואם שנוגע לכך שאם אדם עושה מעשה שמצער מאד את אביו זהו שיקול הלכתי שלא לצער את האב במעשיו. אולם את מדובר על דבר גדול שנוגע לדרך החיים שאדם בוחר וכד' אין חיוב לבטל את דרכו וצרכיו הגדולים משום הצער של האב. הרי לא מדובר על פגיעה באב אלא על כך שהאב נפגע שלא בצדק כתוצאה ממחשבו שהבן חייב ללכת לפי דרכו. לכן למעשה אם אין קושי לעשות את רצון האב כשנמצאים במקומו של האבא וכך למנוע צער מן האב כך ראוי.
שאלה: מתי לשים את המזוזה: למנהג הספרדים. מי שבנה בית ויכנס לגור בעוד 6 חודשים אך את הרהיטים יעביר בעוד כשבועיים, האם יקבע מזוזה בעוד שבועיים? כי בבא"ח,סוף כי תבוא,כותב שהעברת הרהיטים זה המדד.
תשובה: ברגע שמשתמשים בבית הוא מחויב במזוזה, כי אפילו בית האוצר שלא ישנים שם חייב במזוזה.
שאלה: אפשר לקבל הסבר לפסק?: הרב יוכל לפרט מדוע פסק כך? השאלה נשאלה בהמשך לשאלה "ייחוד אח, אחות וחבר של האח"
תשובה: כתבתי שהסתכתי על ציץ אליעזר (חו, יד)והסברו:שהם ישמרו שלא יכשלו ביחוד מדרבנן (בלא נשואה) אפשר להקל לדעתו. (יש חולקים בזה, להלכה הרב צריך לפסוק את הדין. ובענייני צניעות ראוי שהאדם יגדור עצמו לפי הצורך)
שאלה: הדרכות בלימוד התורה: לרב,אני מבקש לשאול כיצד ללמוד תורה. אני מבקש לציין שאני גר במקום קטן (ללא יכול לעבור למקום אחר) שעדיין לא מצאתי בו דמות תורנית שאני יכול לשאוב ממנה ואני מתפלל שאמצא קצת רקע-למדתי בישיבה תיכונית ויצאתי (בלי לפגוע חלילה והכל תלוי בצוארי) כשאני ממש לא אוהב ללמוד תורה. לקח לי כמעט 20 שנה עד שפתחתי ספר קודש ללימוד ממושך,עכשיו ברוך השם אני מרגיש שאני מצליח לחזור לדרך הישר אך ישנם מספר בעיות: 1.איך אני מוציא מהראש את כל השטויות שהכנסתי אני (כולל דעות כפרניות,זלזול בת"ח, שמירת עיניים וכו )? 2.איך אני מתחיל לעלות על דרך המלך מבחינת איזה ספרים ללמוד ובאיזה תחומים להתחיל לרכוש ידע בסיסי? ומעבר לכך,יצויין כי הצלחתי לפתח יכולת של לימוד עצמי במקצועות חול לכן אני מאמין שיכולת זו תהיה לי לעזר גם בלימודי קודש. כמו כן, איני יכול כרגע למצוא לי חברותא ולכן אני יותר מסתמך על שיעורים אקראיים באינטרנט. 3.איך אני יודע מה הדרך שלי בתורה ואיזה חלק בתורה מיועד לי,כלומר מה תפקידי בעולם התורה? והשאלה אולי הכי חשובה איך אני יודע שהבנתי את מה שאני לומד,זה קל יחסית בתנ"ך ששם זה נראה סיפורים (למרות שאני יודע שיש שם עומקים אדירים)אך לפחות הפשט נראה פשוט.אני שואל בעיקר לגבי משנה,גמרא,הלכה ופוסקים אם אצליח להגיע לשם,איך אני יודע שהצלחתי להבין סוגיא בצורה טובה,וגם איך אני יודע איך עדיך לי ללמוד בקיאות או עיון? אני יודע שאני קצת מעמיס אבל זה חשוב.
תשובה: הלימוד שלך צריך לכלול שלשה נושאים: גמרא, הלכה ואמונה. בשלשת הנושאים יש אפשרות ללמוד באופן עצמאי ויש אפשרות להעזר בשיעורים. יתכן שבאמונה יש יותר חשיבות לשיעורים בשביל להתרגל לצורת חשיבה אמונית. יש שיעורים רבים באתרים שונים. אני מציע לך להכנס לאתר של מכון מאיר או של הישיבה בעלי ולבחור משם שיעורי אמונה שמלמדים שם ספרי יסוד. ספרי יסוד כוללים את המסילת ישרים, הכוזרי, ספרי המהר"ל מפראג. אם בשיעורים אלו לא תמצא את מה שנפשך מבקשת תשמע שיעורים על ספרי הרב קוק. בגמ' היום יש תלמוד בבלי עם הוצאה מבוארת  שושנטיין  הוצאה שתלוה אותך בלימוד בצורה צמודה. בלימוד הלכה תלוי איזה עדה אתה. אם אתה אשכנזי, כדאי ללמוד משנה ברורה. אולי לפני כן כדי ללמוד חיי אדם ואז לעבור למשנה ברורה. אם אתה ספרדי, ניתן ללמוד מתוך פסקי הרב עובדיה יוסף רת ספרים חזון עובדיה או רה ילקוט יוסף.
שאלה: למה הכוונה לתמוך בו?: אני אמור לעבוד בשכר מינימום, מה הסכום שאתן? האם הכוונה למלא את כל חסרונו של התלמיד חכם או לשלם סכום כספי מסויים שילך לישיבה ועל ידי זה ילמדו תורה למרות שלא מילאתי את כל חסרונם? השאלה נשאלה בהמשך לשאלה "להיות גדול בתורה עובד"
תשובה: אם תוכל לבקש מראש הישיבה שהוא יבחר תלמיד חכם מסוים ויוסיף לו למלגה כ-500 שקלים ואז בוודאי שזה יעזור לו מאוד ובזה תתברך. ואם לא תוכל חמש מאות אז לכל הפחות 300 שקלים בתנאי שתתמיד בזה ואז תתברך.
שאלה: ארץ ישראל ומצוותיה: אני מצטטת ממאמר שקיבלתי מהאתר: אמר שלמה המלך בקהלת (ב, ה): "עשיתי לי גנות ופרדסים ונטעתי בהם עץ כל פרי". אומר רש"י: "עץ כל פרי - שהיה שלמה מכיר בחכמתו את גידי הארץ איזה גיד הולך אל כוש ונטע בו פלפלין איזה הולך לארץ חרובי ונטע בו חרובין שכל גידי הארצות באים לציון שמשם משתיתו של עולם שנאמר (תהלים נ) מציון מכלל יופי לכך נאמר עץ כל פרי במדרש תנחומא". רציתי לדעת האם החוכמה על הגידים של הארץ ומשמעותם נשתמרה ומצויה בספרים ללימוד? אני למדתי גיאו-ביולוגיה שמדברת על רשת קווים אנרגטים שיש בכדור הארץ אבל ההתייחסות היא בתחום בריאות האדם היכן הוא ממוקם על קווים אילו. יהיה לי מעניין להרחיב את הידע.
תשובה: לשואלת המדרש המופלא שציטטת מעלה על נס את כוחה המיוחד של ירושלים עיר הקודש, שכל הגידולים כולם יונקים ממנה את כוחם. כדי להבין מהיכן יונק שורשו של כל צמח וצמח אנו זקוקים לחכמתו הנעלה של שלמה המלך, החכם מכל אדם. לא ידוע לי על ספר המשמר את חכמת הגידים. אם היינו זוכים לכך, סביר להניח שהיינו עושים בזה שימוש ומגיעים להישגים מופלאים בתחום הצומח. מכל מקום ראיתי שגם בתרגום מובא מדרש זה ושם מפורט מה גדל בגני שלמה הללו "כל מיני עסבין מנהון לצרוך מיכלא ומנהון לצרוך משחיא ומנהון לצרוך אסותא וכל מיני עסבי בוסמין אילני סרק וכל אילני בוסמין וכל אילן דעביד פירין", ומסיים שם התרגום "ותחומי מן שור קרתא דבירושלם עד כיף מיא דשלוח". גני שלמה השתרעו מחומת ירושלים עד גדותיו של השילוח. יתן ה' ונזכה להכיר בקדושתה ובסגולותיה המיוחדים של ירושלים ומתוך כך נזכה לראות בבניינה השלם במהרה בימינו. נאמנה
שאלה: הנאה מן הנרות: התכוונתי הרב, האם יש מצב כזה בו האישה הדליקה במקום וזמן וכו. אבל לא נהנתה מאור הנרות ולא יצאה ידי חובה?( אני סטודנטית ויש לי עבודה בהלכות שבת, ישנה שאלה כזו בעבודה ותהיתי לגביה). ושבת השאלה נשאלה בהמשך לשאלה "הדלקת נרות שבת"
תשובה: יש להנות מאור הנרות בשבת עצמה, ולכן אם אף אחד מבני הבית לא יהיה בבית בזמן שהנרות דולקים בשבת, כגון שהדליקו בבית ויצאו לאכול אצל אחרים ועד שחוזרים כבר נכבים הנרות - לא קיימו המצווה וגם הברכה לבטלה. לכן יש לדאוג לנרות ארוכים או אחד מבני הבית שיישאר להנות מהנרות. ההדלקה לכתחילה לפי הזמן הכתוב בלוחות ובמקום הצורך מפלג המנחה.  שעה ורבע זמנית לפני השקיעה, כמפורסם בלוחות. המדליקה לפני פלג המנחה לא יצאה ידי חובה וצריכה לכבות הנרות ולהדליק שוב לאחר פלג המנחה.
שאלה: מעשרות מהחזרי מס: בהמשך לשאלה הקודמת בענייני החזרי מס ומעשרות, האם אני צריך לעשר מן ההחזר או לתת את כולו? ואם לתת לתת את כולו אז למה? (אשמח לנימוק הלכתי עם מקורות) ב והערה, השאלה נשאלה בהמשך לשאלה "החזר מס ממעשר כספים"
תשובה: אין חובה לעשר שוב.
שאלה: הפרשת חלה משני סוגי בצק: אני מעוניינת לעשות מבצק שיש בו שיעור להפרשת חלה, שני סוגי לחמים, (לחמניות ופיצה). האם זה פוטר את העיסה מן החלה, או משאיר את החיוב להפריש?
תשובה: ב"ה שלו-ם וברכה חיוב הפרשת חלה חל בזמן עשית הבצק לכן כאשר בזמן עשיית הבצק לא חשבו לחלק אותו יש להפריש חלה כאשר בעלי הבצק חשבו לעשות שני סוגי לחמים בזמן עשיית הבצק בגלל ספק יש להפריש חלה בלי ברכה, אולם כאשר האפייה נעשית בזמן סמוך ואחר האפייה שמים את כל המאפים(שיש שיעור הפרשת חלה) בכלי אחד יש להפריש הרב חגי בר גיורא
שאלה: מכירת משחקים לנכרים בימי אידם: לכבוד הרב שליט"א האם מותר למכור (ב חנות אלקטרונית ) משחקים, שהגויים עלולים לקנות ולשחק בהם בימי אידיהם? ב מראש
תשובה: אם המשחקים אינם מיוחדים לימי אידיהם - מותר. אם המשחקים מיוחדים ליום אידיהם, אם יש במשחקים איסור ע"ז - אסור למוכרם. אם אין בהם איסור ע"ז - מותר למוכרם. בשורות טובות
שאלה: זמן צאת השבת: רציתי לשאול, האם זאת השבת זה בצאת הכוכבים תוספת של 2 דקות לפחות,אשמח לפירוט,
תשובה: זמן צאת השבת הוא כפי שרשום בלוחות. זה בערך 13 דקות לאחר זמן צאת הכוכבים. זמן זה נקבע לא רק בשביל תוספת שבת, שלזה מספיק כמה דקות כפי שכתבת, אלא בשביל לצאת ידי עוד דעות בחישוב צאת שבת. כי יש דעות שזמן צאת הכוכבים הוא אסטרונומי ולשיטתם זהו הזמן ומאחר ושבת זה דאורייתא מעדיפים לכלול גם את שיטתם.
שאלה: הגיהנום מחמם את חמי טבריה?!: לכבוד הרב! נפגשתי בסוגיה במסכת שבת דף לט. שבה כתוב שרבי יוסי אומר שהצינורות בטבריה הוחמו בשל תולדות האור - ע"י גיהנום, ודבר זה קשה לי מאוד להבינו, מ-2 סיבות: 1. במסכת סוכה דף לב: כתוב כי גיא בן הנום אשר בירושלים הוא פתח גיהנום, ואיך יכול להיות שאם גיהנום הוא דבר גשמי עד כדי כך שיכול להחם את המים בטבריה, משתרע על מרחקים עצומים אלו שהאש עדיין יכולה להחם את מי טבריה? 2. איך רבי יוסי מביא את גיהנום בצורה גשמית כל-כך, "שמחממת את המים בטבריה", כאשר ברור שהאש של גיהנום היא לא אש רגילה, וגם אם כן, איך ניתן ללמוד הלכה מהמושג של אש של גיהנום?!
תשובה: לשואל שאלת אודות דברים שרב הסתום בהם בהם על הנגלה, ואף על פי כן גילו לנו ח טפח וננסה להבין דבריהם. אכן דברי הגמרא במסכת שבת (לט ע"ב) מלמדים אותנו שחומה של אש הגיהנם מורגש גם בחושים גשמיים. כך למד הרמב"ן ב"ספר הגמול" והביא דברי ח אלו כהוכחה לכך שאש הגיהנם היא ממשית ואינה רק משל. באש ממשית זו ישנה תכונה מחודשת, היא מסוגלת לשרוף את הנפש הרוחנית, דבר שאין לאש הגשמית שבעולם כל נגיעה בו (ראה שם ראיות נוספות). לגבי שאלת המרחק בין טבריה לפתחה של גיהנם, כדאי לראות דברי הגמרא במסכת עירובין (יט ע"א), שם מבואר שישנם שלושה פתחים לגיהנם: אחד במדבר, אחד בים ואחד בירושלים. משמעות הדברים היא שיש לגיהנם פתחים בכל חלקי העולם   מדבר, ים וישוב   ואי אפשר לאדם להנצל ממנו, כמבואר במהרש"א בחידושי האגדות שם. כאמור, עוד רב הנסתר על הנגלה, ודברים גדולים כמוסים כאן. שנזכה כולנו לעבוד את ה' אלקינו באמת ומתוך כך נזכה ב"טוב האמיתי". נאמנה
שאלה: התרת נדרים: הנדר שנדרתי הוא נדר מאוד אישי ואף אחד לא יודע אותו ואין שום מצב שאני אגלה אותו למישהוא אין שום דרך להתיר אותו לבד בבית נגיד להגיד שאני מתחרטת והוא יותר ממני? השאלה נשאלה בהמשך לשאלה "התרת נדרים בלי לספר לרב"
תשובה: צריך לדעת שעניין הנדרים הוא חמור מאוד. בדבריך אתה כובל את עצמך ולפעמים אי אפשר להתיר. מכאן ולהבא הקפד שלא לנדור. מה יש באפשרותך לעשות: או לפנות לרב ואולי ימצא לך פתח בלי שמיעת הנדר. כלומר, לא התרת נדרים אלא יתברר שזה בכלל לא נדר. אתה יכול לפנות לרב שאתה לא מכיר ולאחר שהוא ימצא פתח ויתיר לך, לא תראה אותו יותר.
שאלה: סבתא שנפטרה: אנחנו משפחה חילונית, אני נשואה ובעלת משפחה,סבתא שלי מצד האמא נפטרה לפני שבוע,היא הייתה סבתא אהובה, אך אם זאת לפני פטרתה אני מרגישה שלא הייתי מספיק לעזר לה (היא הייתה חולה מאוד) ואני מרגישה חרטה ואשמה, לסבתא שלי יש שני בנים חילוניים השאלות שאלה הם כאלה 1. אמרו לדודים שלי לקרוא עליה קדיש שלוש פעמיים ביום בשבעה ואח כ כל יום במשך 11 חודשים, הם לא עושים את זה ואני דואגת שאין לה מנוחה,בשבעה הם קראו רק פעם אחת בתפילת ערבית מנחה וזהו, איך אני יכולה לעזור לה במקומם? אם אני יתרום לישיבה,שתקרא קדיש כל יום עליה זה יעזור? או אם אקרא תהלים לעילוי נשמתה? 2. היא הייתה אשה טובה מאוד בחייה אך חילונית ולא קיימה מצוות האם זה מזיק לה? איך אני יכולה לעזור לה פה בעולם הזה? ואולי בגלל שאני נכדה ולא בת אין לי השפעה להטיב עמה כלל? 3. איך אני אבקש ממנה סליחה על כך שלא עזרתי לה מספיק בסבלה בחיים? זה מטריד אותי ומעציב אותי מאוד על תשובתכם
תשובה: ב"ה לך. צר לי לשמוע על סבתך שנפטרה, ויהי רצון שתזכה לעולם שכולו טוב, ושנזכה ביחד לתחיית המתים במהרה. פעמים רבות, אחר פטירה של קרוב, אנו נפגשים עם קרובים שונים שמרגישים רגשי אשמה כאלו או אחרים, או על חוסר טיפול, או על טיפול מוטעה, או כל סיבה אחרת. חשוב לדעת שכל התחושות האלו לא נכונות, והן עצת היצר הרע, שבא להחליש את האדם, ולהסיט את דעתו מדברים חשובים ומרכזיים לדברים חסרי משמעות. את הנעשה אין להשיב, ואינני מאמין שבעולם האמת עסוקים בחשבונות אישיים של עונש למי שהשתדל פחות וכדומה. אנו מבינים שבעולם הבא אין כבר את ההזדמנות להתקדם רוחנית, לזכות לעוד מצוות, ולכן כל הזכויות שאפשר לקבל בעולם הבא הן רק על ידי מעשים של קרובים או אנשים שעושים לטובת הנפטרים. לכן את יכולה לזכות את סבתא שלך בהמון המון דברים נפלאים, וגם אם את רק נכדה, אין בכך בעיה, שאת קרובה שלה ואת יכולה לזכות אותה. מאוד מצער שאלו שצריכים לומר קדיש לא עושים זאת, אך אינך צריכה לדון אותם, אם את יכולה שלמי כסף עבור כאלו שיגידו קדיש, ותהיה לסבתא זכות גדולה מאוד, וגם לך, שאת מזכה אותה. דעי, שכל מעשה טוב שאת עושה למענה, הוא מזכה אותה, ולכן כל פרק תהילים, כל דבר שתתרמי ללימוד לעילוי נשמתה, זו זכות נפלאה. אל תדוני את האחרים, אלא עשי את מה שאת יכולה, ובעזרת ה' תזכי להמון ברכה. בברכת הצלחה רבה הרב יצחק גרינבלט.
שאלה: בדיקת DNA כדי להתיר אשת איש לעולם: בגמרא ביבמות פרק טו יש מקרה שגבר נשרף ואשתו קוראת לאנשים שנמצאים לראות זאת וכאשר מגיעים מוצאים גבר שרוף ויד שרופה לידו והיא בעיא ולא איפשטא ע"פ הרא"ש. האם בימינו כאשר ישנה בדיקת DNA נאמר שהספק המציאות הוסר ונכריע בדבר או שנאמר שהתורה נתנה כוח רק לעדים?
תשובה: כיום DNA לפי הרופאים נחשב סימן מובהק, ולכן ניתן להתיר את אשתו להינשא.
שאלה: מסורת חגבי לאשכנזים: לכבוד מו"ר שליט"א, האם ניתן לסמוך על המסורת של התימנים והמרוקאים לגבי אכילת חגבים? מעניין לעניין באותו העניין, לגבי בהמות ושאר חיות, האם מספיק סימני כשרות (לדוג מפריס פרסה וכו ) או צריך גם מסורת? אם הרב יוכל לבאר ממש טיפה עם מראה מקומות. ב וברכת
תשובה: ניתן, אך לכתחילה יהודי אשכנז לא אוכלים זאת.
שאלה: אליעזר בן יהודה: האם אליעזר בן יהודה נחשב ככופר? (היו רבנים ומתנגדים שהחשיבו אותו כך, ובשל כך החברה קדישא לא קברוהו.) אם כן, כיצד אנו צריכים להתייחס אליו? הרב,
תשובה: מדובר על דור שלם של משכילים שהובילו מהלך של כפירה בעם ישראל. מאידך, הם פעלו פעולות רבות למען תחיית עם ישראל ושיבת עם ישראל לקשר עם הלאומיות הישראלית. היחס שלנו למנהיגי התנועה הזו מורכב אולם באופן כללי אנו מדגישים את הצד הטוב שהיה בהם ולא את הצד השלילי. כשהיו הם בחיים היה צורך להדגיש גם את הצד המסובך שיש בחוצפה שהיו במנהיגים אלו. הדגשת החוצפה נועדה כדי לצמצם את הנזקים שעלולים להיוולד ממהלך הכפירה באומה הישראלית. אולם לאחר מותם ולאחר החלשות התנועה האידאולוגית שמרימה על נס את ערכי הכפירה, ניתן להדגיש יותר את הצדדים שבהם הם הביאו ברכה לישראל. נראה שאין אנו יכולים להגדירם כמי שיצאו מכלל ישראל, כיון שגם לו נניח שהם מרשעי ישראל הרי גם רשעי ישראל מלאים מצוות כרימון. הרב קוק כותב על מנהיגים אלו, שבצד הנפשי הם מתוקנים אולם בחלק של הרוח שבהם הם מקולקלים.
שאלה: גרמא בכיבוס בשבת: 1. ברצוני לדעת האם מותר לפתוח את ברז האמבטיה בשבת (לצורך רחיצת ידיים, או נקיון אחר בית הכסא), כאשר יש בצד האמבטיה בגדי ילדים מלוכלכים, ועם פתיחת הזרם המים מגיעים לבסוף אל הבגדים ונמצאים שרויים במים. זאת כמובן בלא כל כוונה לכבס בגדים אלו, וזרם המים אינו מגיע באופן ישיר על הבגדים. 2. בטוש של האמבטיה שלי ישנה אפשרות לסובב את הפיה, כך שזרם המים משתנה בהתאם (זרם אחיד, מפוצל עם זרם חלש, מפוצל עם זרם חזק וכדומה). האם מותר לסובב פיה זו בשבת, כך שזרם המים ישתנה?
תשובה: 1. זוהי פעולת כיבוס האסורה מהתורה. 2. שינוי המצב בפיה מותר.
שאלה: תפילת 18 והלכותיה - חשוב מאוד!!: לכבוד הרב 1.שאני מגיעה ל"תהילות לאל עליון" אני צריכה ישר לקום ולהמשיך לעמוד? או קצת לפני זה? ולפני שאני אומרת "תהילות לאל עליון" אני צריכה ללכת את השלוש צעדים אחורה? אם כן,באיזה רגל מתחילים ללכת אחורה? שאני מגיעה ל"ברוך.גאל ישראל" אני צריכה מיד לאחר מכן,לחזור שלוש צעדים קדימה? אם כן,באיזה רגל מתחילים ללכת קדימה? 2.האם בכל ה4 כריעות שיש בתפילת 18,צריך כריעה עם כיפוף המותן? כי שמעתי שיש כריעות שצריך רק כריעה בלי כיפוף המותן. זה נכון? אם כן,מהם כריעות? שמעתי ש"מודים" צריך בלי כיפוף המותן.זה נכון? 3.אחרי שאני הולכת שלוש צעדים אחורה לפני עושה במרומיו,אז אני צריכה אחרי "עושה במרומיו" לחזור שלוש צעדים קדימה? (כמובן לאחר היהי לרצון). לכבוד הרב.
תשובה: 1. עומדים בתהילות לאל עליון. פוסעים לאחור שלוש פסיעות  כשיש מקום והדבר אפשרי  ותוך כדי אמירת סיום הברכה 'גאל ישראל' פוסעים קדימה וכדאי להתרגל להתחיל ברגל ימין החשובה יותר. 2. בברכת אבות ו'בהטוב שמך' כופפים הברכיים בברוך אח"כ את המותנייים והראש ולפני אמירת שם ה' זוקפים. ב'מודים אנחנו לך' שוחים עם המותניים ללא כיפוף הברכיים. 3. פוסעים לאחור שלוש פסיעות ומתחילים ברגל שמאל להראות שקשה עלינו הפרידה מרבש"ע. לאחר אמירת עושה יש להמתין כחיצי דקה ואז לחזור, ואם יש צורך אפשר להסתפק בהמתנה של שניות ספורות. אם מתפללים במנין יש להמתין עד קדושה או לפחות עד תחילת חזרת הש"ץ ואז לחזור. וגם כאן במקום הצורך אפשר לחזור לאחר שניות ספורות.
שאלה: שמירה על כשרות במטבח כללי במקום העבודה: במקום העבודה בו אני עובד ישנה ארוחת צהריים משותפת לכלל העובדים, לשם כך שמים סלטים קנויים (שיש להם כשרות) על השולחנות ושמים בהם כף (טרף) נקייה ככלי הגשה. 1. האם אפשר לאכול מהסלט הזה? (כמובן שאני משתמש בכף אחרת כשרה)? 2. באם כן, האם זה תקף לכל סוגי הסלטים או האם יש הבדל בין סלטים חריפים לשאר הסוגים?
תשובה: ב"ה שלו-ם וברכה, כלי נקי לא כשר שלא השתמשו בו 24 שעות אוסר מאכל רק כאשר המאכל חריף והמגע בין המאכל והכלי היה בחוזקה( דוחקא דסכינא). לכן, כאשר לא מתקיימים התנאים הנ"ל האוכל לא נאסר. נוסף לכך, מי אמר שהכף טרפה הרי בדרך כלל משתמשים בכפות הגשה מיוחדות לסלטים. אולם, אם קיים חשש למראית עין, שיחשבו שאתה אוכל "לא כשר" למרות שזה לא נכון, טוב להכשיר את הכפות הנ"ל. הרב חגי בר גיורא
שאלה: מזוזה בחדר אמבטיה: למנהג הספרדים. האור לציון,ח"א,יד,כותב שחדר אמבטיה שפתוח לחדר אחר, שישימו שתי מזוזות בשתי הפתחים של שני החדרים. מה בפועל עושים?
תשובה: לא ראיתי ולא שמעתי על מזוזה בפתח אמבטיה.
שאלה: ברכה על קטיף פרי ראשון: אצל סבתא שלי בגינה יש עץ לימון שנותן פירות הוא כבר מעל 3 שנים.שמעתי שיש ברכה שמברכים בפעם הראשונה שקוטפים את הפרי מהעץ, אשמח לדעת מה היא? הבנתי שאת הפרות הראשונים לא אוכלים.אשמח ללמוד.
תשובה: וברכת ד' עץ שעברו עליו 3 שנים, הפירות בשנה הרביעית הם נטע רבעי שצריך פדיון אבל לא הפרשת תרו"מ. אבל אם השתיל ניטע בגוש הדינים שונים. על כן כדאי לברר תחילה כיצד הייתה הנטיעה של השתיל (האם היה בשקית או חשוף שורש), האם ידועה המשתלה ממנה נקנה השתיל? וכמו כן, באיזה תאריך הייתה הנטיעה? לאחר קבלת פרטים אלו אוכל לכתוב לך אי"ה יותר. בברכת התורה והארץ הרב יהודה הלוי עמיחי מכון התורה והארץ כפר דרום אשקלון